Bizkaiko Golkoko hegaluzearen denboraldia aurkeztu dute Erriberako merkatuan - Uriola.eus\nBizkaiko Golkoko hegaluzearen denboraldia aurkeztu dute Erriberako merkatuan\nuriola.eus 2014-07-17 11:00 Jendartea Alde Zaharra\nGogoratu dutenez, hegaluzeak dieta sanoa eta orekatua izaten laguntzeaz gain, gure osasuna zaintzen du, berez duen omega 3ari esker.\nUda izaten da hegaluzearen sasoia eta, horregatik, gaur goizean Erriberako merkatuan egindako ekitaldian, Eusko Jaurlaritzako Nekazaritza, Arrantza eta Elikagaien Politikako Sailburuordetzak eta Bilboko Udaleko Osasun eta Kontsumo Sailak arrain urdin honen kontsumoaren onurak gogorarazi dituzte, Bizkaiko Golkoko hegaluzearen arrantzaldiarekin bat etorrita.\nNekazaritza, Arrantza eta Elikagaien Politikako Sailburuordetzak eta Osasun eta Kontsumo Sailak ohitura osasuntsuak eta inguru hurbileko produktuen kontsumoa sustatzeko urtean zehar egiten dituzten ekimenen arteko bat dugu honako hau. Gainera, Bilboko Zientzia Medikoen Akademiaren, Bizkaiko Albaitarien Elkartearen, Bizkaiko Medikuen Elkartearen, Slow Food Bilbao-Bizkaia Elkartearen, Mercabilbaoren, Bilbao Zerbitzuak-en eta Artxandako Ostalaritzako Goi-mailako Eskolaren laguntza izan du.\nKanpainaren oinarrizko helburuak hauek dira:\n- Hegaluzearen kontsumoa sustatzea\n- Eusko Labeldun hegaluzearen onurak ezagutaraztea.\n- Herritarrak jabetzea nagusien eta umeen osasunean eragin positiboa duela.\n- Arrantzaleen eta arraindegien lana goratzea.\nKalitaterik oneneko gantza\nThunnus alalunga izen zientifikoa, atunen familiakoa da atun zuria edo hegaluzea deritzona, eta Bizkaiko Golkora iristen da bidean berdela, sardinzarrak, sardinak, txibiak eta oskoldunak janez. Urdin iluna du gainaldea eta zuria –marfilkara-, azpiko aldea, hegalak eta erdiko aldea.\nAtunen familiakoa, kalitaterik handieneko barietateetako bat da hegaluzea, zapore fina eta espezie bereko gainerakoak baino testura leunagoa ditu. Bizkaiko Golkoan arrantzatzen dute baxurako ontziek, udako hilabeteetan; amua erabiltzen dute harrapatzeko eta, horrela, ez du sufrimendurik jasaten, sareekin bezala, eta haragiaren kalitatea hobea da. Haragia ia zuria da, kalitaterik oneneko gantzak ditu eta horrek ematen dio zapore bizia eta berezia: hegaluzearen koipeek gantz-azido insaturatuak dauzkate neurri handian, batez ere, omega-3 gantz-azidoak; kolesterola erregulatzen eta gaixotasun kardiobaskularrak prebenitzen laguntzen du.\nEusko Labeldun hegaluzearen ezaugarriak\nEusko Labeldun hegaluzeak kalitate goreneko arrainak dira, betiko usadioari jarraituz arrantzatuak, banaka-banaka, sarerik erabili gabe eta antzinako tresneria erabilita: kainabera (karnata bizia) eta kazako arrantza. Era horretan arrantzatzean, arrainaren kalitatea hobetzeaz gain, arrantzaguneak eta itsasoko baliabideen iraunkortasuna bermatzen da.\nEuskadiko arrantza portuetan, arrainak husten diren unean egiten da hautaketa, tamainaren eta freskotasunaren irizpideei jarraituz, arrain onenak soilik aukeratu eta bereiztuz. Lan hori HAZI Fundazioak kontratatutako etiketa-jartzaileek egiten dute, arrantzaleen laguntzarekin. Eusko Jaurlaritzako Nekazaritza, Arrantza eta Elikagaien Politikako Sailburuordetzako erakundea da HAZI eta guztira, 20 pertsona baino gehiago kontratatu ditu Getariako, Hondarribiko, Pasaiako, Bermeoko eta Ondarruko portuetan hegaluzeei etiketak jartzen jardun dezaten. Pertsona horiek bereizgarria jarriko diete hegaluzeei, produktu horren arautegian ezarritako kalitate-irizpideen arabera.\nAurreko kanpainetan legez, bereizgarria ziurtasunerako zigilu zuri aldaezin bat izango da, Eusko Label ezaugarriarekin. Bereizgarri hori isatsean jarriko zaie eta beste datu batzuen artean, kontrol-zenbaki bakarra jasoko du.\nGainera kontrol zenbakiaren eta www.euskolabel.net webgunearen bidez jakin ahal zango da hegaluzea harrapatu duen itsasontziaren izena, espeziea, deskarga portua eta eguna, kofradia, arrantzatu den zonaldea eta modua.\n1 Ez adiorik, Joan Mari\n2 “Orain ez dugu nora joan patinatzera”\n3 Gartzi eta Unax prest! Zu?\n4 “Topaketa erotikoak izateko bide berriak urratuko ditugu”\n5 Basabi talde sortu barriak 'Bakun' ikuskizuna estreinauko dau zapatuan Garabia Zawp aretoan\n6 Jai herrikoiak aldarrikatuko dituzte konpartsek larunbatean\nAlde Zaharra / Jendartea\nOvidio Ferreira omenduko dute bihar Bilboko Alde Zaharrean\n'Munduari bira 7 kaleetan' ekimena abiatuko du Alde Zaharreko merkatarien elkarteak\nAlde Zaharreko komertzio txikia babesteko manifestua aurkeztu du SOS Alde Zaharrak\n“Turisten eskubideak ezin dira egon bertan bizi direnen eskubideen gainetik”\nBilbon jazotako azken eraso matxista salatzeko kontzentrazioa deitu du Kalamiak-ek\nPisu eta logela turistikoek Alde Zaharrean duten eragina salatu du SOS Alde Zaharrak\nSOS Alde Zaharra plataformak "Bizilagunen tourra" antolatu du ostiralean Etxebarrieta plazan


26517 - Telecommunications in Industry - Gipuzkoako Ingeniaritza Eskola - UPV/EHU\n26517 - Telecommunications in Industry/\n26517- Telekomunikazioak Industrian\nHautazko irakasgai hau Elektronika eta Automatika Industrialeko Graduaren azken kurtsoko 2. lauhilekoan kokatzen da.\nBeste irakasgaiekin erlazio esturik izan ez arren, komeni da aurretik elektronikaren oinarriak ezagutzea.\nIkuskuntu praktiko bat jarraituz, proiektuak eginez, gaur egun industria eta mundu profesionalean erabiltzen diren telekomunikazio teknologiak aztertzen ditugu, oinarrietatik hasi eta azkeneko joerak ikusiz.\nInformazioa eta datuak transmititzeko sistemak diseinatzea, kostu eta kalitate beharrizanak kontuan izanik, elementu egokienak hautatuz.\n1- Telekomunikazioetako oinarrizko ezaguerak lortzea.\n2- Modulazio teknikak ulertzea.\n3- Telekomunikazioetan erabiltzen diren transmisio bideak ezagutzea.\n4- Irrati eta telebistaren funtzionamendua ezagutzea.\n5- Ordenagailu sareak konfiguratzea.\n6- "Internet of Things" deritzan sistemak diseintzea.\n1- Telekomunikazioetara sarrera\n3- Transmisio bideak\n4- Irrati eta telebista analogiko eta digitala\n5- Sare telematikoak\n6- Harigabeko komunikazioak: Bluetooth, Wi-Fia, ZigBee, datu sare mugikorrak.\nEskola magistraletan irakasleak azalpen laburrak emango ditu, eta ikasgelako denbora gehiena hainbat jardueratan erabiliko da, normalean talde lanean, eta batzuetan, bakarkakoan.\nIrakasgaiean funtsean, proiektuetan oinarritutako metodologia erabiliko da. Ikasleek taldean jardungo dute ingeniaritzako proiektu bat egiteko, eta behar den dokumentazio teknikoa sortuko dute, azken memorian eta ahozko defentsan aurkeztuko dutena.\nIrakasgaiaren ebaluazioa jarraia izango da eta atal hauek izango ditu:\n• Ikasgelan nahiz ikasgelatik kanpo egindako lanak entregatzea: irakasgaiaren notaren % 40\n• Laborategiko praktikei buruzko taldeko txosten bat: notaren % 20\n• Banakako proba idatzi bat, ikasturtearen 2/3 igaro ondoren egingo dena. Galdera motzak eta ebazteko problemak izango ditu: 40%\nAzken kalifikazioa kalifikazio horien batezbestekoa eginez lortuko da, baina ezinbestekoa izango da\ngutxienez lau bat ateratzea banakako proba idatzian eta laborategiko gaitasun praktikoak gainditzea.\nIkasturtearen erdialdean egingo den banakako probaren ostean, aukerako jarduera osagarriak proposatuko dira akatsak zuzentzeko eta ikaskuntzan aurkitutako oztopoak gainditzeko. Gero ikasleari aukera emango zaio banakako beste proba bat egiteko, eta bigarren horren kalifikazioak\naurretik lortutakoa ordezkatuko du.\nIkasleek eskubidea izango dute azken ebaluazio bidez ebaluatuak izateko. Eskubide hori baliatzeko, ikasleak etengabeko ebaluazioari uko egiten diola jasotzen duen idatzi bat aurkeztu beharko dio irakasgaiaren ardura duen irakasleari eta, horretarako, bederatzi asteko epea izango du. Ikasleok azken ebaluazio baten bidez egiaztatu ahal izango dute ikaskuntza emaitzak lortu izana. Aurretik beharrezkoa izango da laborategiko gaitasun praktikoak gaindituta izatea.\nAzken ebaluazio horrek zati hauek izango ditu:\n1) Banakako lan bat entregatzea, ikaslearen gidan deskribatuta egongo dena: % 40\n2) Laborategiko praktika, non teknika esperimentalen aplikazioa ebaluatuko den ; edo\nikasturtean zehar praktikak egin izana eta talde txostena entregatu izana (lehendik lortutako nota gordeko da, eta irakasgaiaren kalifikazio osotik dagokion portzentajea). % 20\n3) Azken proba idatzia: Garatzeko galderak izango ditu, eta ebazteko problemak : 40%\nIkasleek, azterketa epe ofiziala hasi baino gutxienez 30 egun lehenago irakasleari idatzi bat zuzenduz uko egin ahal izango diote ohiko deialdiari .\n- The essential guide to telecommunications / Annabel Z. Dodd.\n- Wireless sensor networks : architectures and protocols / Edgar H. Callaway, Jr.\n- Building wireless sensor networks / Robert Faludi\n"Open source” platforms:


CIC energiGUNEk ibilgailu elektrikoen bibrazioak baliatuko ditu energia garbia lortzeko | CIC energiGUNE\nCIC energiGUNEk ibilgailu elektrikoen bibrazioak baliatuko ditu energia garbia lortzeko\nEuskal zentroak, Horizon 2020 programako FET-PROACTIVE deialdiaren barruan dagoen ELECTRO-INTRUSION proiektu europarra koordinatuko du. Proiektu horri esker, automobilen motelgailuak elektrizitate-sortzaile bihurtu ahal izango dira, eta 2050ean automobilgintzaren sektorean elektrizitate-kontsumoa % 4 murriztuko da.\nCIC energiGUNEk, energia elektrokimikoa eta termikoa biltegiratzearen arloan Europan erreferentea eta Basque Research & Technology Alliance-BRTAko kide den ikerketa zentroak, ingurumeneko beroa eta sistemek sortutako bibrazioak berreskuratzea bilatzen duen Europako FET-PROACTIVE proiektu bat koordinatuko du, elektrizitate erabilgarri bihurtzeko. ELECTRO-INTRUSION izeneko proiektua EBk finantzatu du osorik Horizon 2020 programaren bidez, 3,6 milioi euroko aurrekontua du eta 48 hilabeteko epean garatuko da.\n“Proposamen honen helburua, autoen, trenen eta baita gure etxeetako garbigailuen bibrazioek ere, sortutako energia berreskuratzeko eta elektrizitate bihurtzeko gai izango den teknologia eta tresna egokiak lortzea da”, adierazi du Elena Palomo CIC energiGUNEko Biltegiratze Termikoaren Arloko Zuzendari Zientifikoak. “Europar Batasunak berak egindako kalkuluen arabera, teknologia hori automobilen sektorean aplikatzea lortzen badugu, elektrizitatearen kontsumoa % 4 murriztu dezakegu 2050erako”.\nHorrela, eskala globalean energiaren eraginkortasuna hobetzeaz gain, berotegi-efektuko gasen emisioak murrizteko eta ibilgailu hibrido eta elektrikoetan oinarritutako mugikortasun-eredua sendotzeko urrats garrantzitsuak emango lirateke. “Partzuergo indartsu bat sortu dugu fisikan, kimikan, materialen zientzian eta ingeniaritzan espezializatutako diziplina anitzeko taldeekin, eta horrek nanotriboelektrizitateari buruzko ezagutzan oraindik dauden hutsuneak argitzeko aukera emango digu, merkatuan konponbideak jartzeko eta mota berri bateko energia-sorgailuak garatu ahal izateko”, ziurtatu du Yaroslav Grosu proiektuaren liderrak eta biltegiratze termikoaren arloko fenomeno interfazialen ikerketa-jardueraren arduradunak.\nELECTRO-INTRUSION partzuergoak teknologia ugaritan erabat aplikagarria den metodoa garatuko du. Teknologia horietan bibrazioak eta beroa ez dira behar bezala baliatzen. Potentzialtasun handiena duten sektoreen artean trenbideko garraioa, hegazkinak, etxeko hainbat gailu edo zulaketa-sistemak daude, baina hasierako faseetan garatzeko gaitasun handiena duena automobilgintza da. Alde horretatik, proiektuaren azken etaparen barruan, proposatutako soluzioa balioztatzeko prototipo bat egin behar da produktuetan erabiliko diren motelgailuetan, etorkizunean nabarmen hobetuko baitute gaur egun hobetzeko tarte handia duen ibilgailu hibridoen eta elektrikoen errendimendua.\nProiektuaren oinarri den printzipioa heat-pump txiki baten antzekoa dela esan daiteke. Bertan, bustitzen ez diren nanoporoz osatutako gainazal bati esker, likido bat bibrazio mugimenduan sartzera eta irtetera behartzen da, gorde daitekeen beroa sortuz. Horrela, proiektuak, material nanoskopiko heze-ezinetan, inguruneko energia termikoa biltzea ahalbidetzen duen likidoen intrusioa konbinatu nahi du, efektu triboelektrikoari esker. Efektu horren ondorioz igurzten diren bi gorputz elektrizatu egiten dira. Nanomaterialak erabiltzeak solido-likido interfazea handitzea ahalbidetzen du, eta, beraz, nanoteknologia horren eraginkortasuna hobetzea.\nHorrelako materialak eskuratuz gero, ohiko erabilerako etxetresna elektrikoetan integratzeko atea irekiko litzateke; adibidez, gailu horiek gaur egun galtzen den energia metatu ahal izango lukete eta berriro elektrizitate gisa erabili. Hala ere, proiektuaren lanerako ildoa automobilgintzari aplika dakiokeen prototipo bat garatzera bideratuko da modu espezifikoan.\nCIC energiGUNEz gain, partzuergo honetako kide dira Tenneco Monroe Research Innovation (Ermua-Bizkaiko dibisioa), Universitá degli Studi di Ferrara (Italia), Silesiako Unibertsitatea Katowicen (Polonia), Ukrainako Unibertsitate Teknologiko Nazionala eta Birminghameko Unibertsitatea (Erresuma Batua).


Jesus Zaballos Lasarte-Oriako alkateak eta Maite Iglesias hezkuntzako zinegotziak eta Valen Mertzeriako jabeak laguntzak aurkeztu dituzte, 40.000 eurotik beherako diru-sarrerak dituzten familiei destinatuak. Programa berriaren helburuak dira, batetik, eskola-adineko haurrak dituzten familiei laguntzea krisi-garai honetan eta, bestetik, eskolako materiala Lasarte-Oriako herriko dendetan eros dezaten sustatzea.\n20.000 eurotik beherako diru-sarrerentzat, 90 €\n20.000 eta 30.000 euro bitarteko diru-sarrerentzat, 65 €\n30.000 eta 40.000 euro bitarteko diru-sarrerentzat, 35 €\nLaguntza jasotzeko aukera izango dute lehen eta bigarren hezkuntzako derrigorrezko etapetan eskolatutako adingabeak dituzten familiek, berdin delarik zein udalerritan eskolatuak dauden, baina ezinbestekoa delarik eskolako materialaren erosketa beti Lasarte-Oriako dendetan egina izatea, 2018.ko uztailaren 1etik irailare 30era.\nEskaerak aurkezteko epea irailaren 3tik urriaren 2ra arte izango da.\nEpeak eta informazio gehiago web honetan: www.lasarteoriasarean.eu/laguntzak


Deporreko Mendi Batzordea presidente berriaren bila – Mendi Taldea\nHome » Albisteak » Deporreko Mendi Batzordea presidente berriaren bila\nEibarko Klub Deportiboko Mendi Taldeak bere Ohiko Batzar Nagusia egin du aste honetan (hilaren 8an). Bertan, honako gai hauek jorratu dira, besteak beste:\n2016ko galdu-irabaziak: kontu ekonomikoen jarraipena\n2017ko irteeren egutegia: datak eta prozedura\n2017an mendian federatzeko prozesua: datak eta prozedura\nAzkenengo puntuari dagokionez, ondorengo jakinarazpena egin da:\nEgoitz Elduayenek 8 urte egin ditu Eibarko Klub Deportiboko Mendi Taldearen presidente karguan. Urte hauen guztien balorazioa egin du eta, egungo egoeraren berri eman ostean, aro baten amaieraren aurrean gaudela aipatu du. Hori horrela, bere nahia adierazi du lehendakari gisa kargua uzteko. Dena den, prest agertu da etapa berrian klubarekin kolaboratzen jarraitzeko. Mendi Taldetik gonbidapena luzatu zaie bertaratuei eta baita gaian interesa izan lezakeen edonori batzordea berrantolatzen laguntzeko.\nApirilak 30: Deba Bailararen Itzulia 7: Elgea – Aumategi – Keixtuigaina – Arantzazu\nIrteera: Elgea Helmuga: Arantzazu Distantzia: 16.3 km Goraka metatutako desnibela: 980 m. Beheraka metatutako desnibela: 915 m. Deskargatu ibilbidearen arrastoa GPX formatuan Deskargatu ibilbidearen […]\nIrteera: Aulesti Helmuga: Nabarniz Distantzia: 13,4 km. Goraka metatutako desnibela: 985 m. Beheraka metatutako desnibela: 715 m. Irteera ordua: 8:00 (Ego gain) […]\nPrevious post Aulesti – BEDARTZANDI (700m) – URREGARAI (704m) – Markina\nNext post GABON TRAIL 2016


Grabaketa data: 1982-07-13\nHiztuna: Salbador Karrika.\nGaiak: bidaia , bizimodua , erlijioa: heriotza , euskara , euskara: galera , ogibideak: artzaina\n00:34:50 Donostia hiri aldapatsua da. Espartzatik hegoaldera ez dago euskaldunik. Duela urte asko Ameriketara joateko proposamena egin zioten baina ez zen joan, orain hura ikustera joatea gustatuko litzaioke. Valentzian eta Benidormen izan da berriki. Ikertzailearen familia. Eguzkiaren ordua. Orain ez dago animalia asko ehiztari gehiegi dagoelako. Ongi eta ondo hitzak. Jaurrietan ez dago berrogerita hamar urtetik beheragoko euskaldunik. Asko eta anitx hitzak\n00:16:54 Erronkarikoekin beti erdaraz mintzatu da. Han, Zaraitzun baino lehen galdu zen euskara, hemen Aezkoan baino lehen galdu da, eta nahiz eta Aezkoan asko mintzatzen den, Baztanen gehiago mintzatzen da. Hemendik Ilunberriraino herri guztietan mintzatzen ziren euskaraz duela urte asko. Jaurrietan zortzik edo bederatzik dakite euskaraz. Emaztearekin lehen euskaraz mintzatzen zen, baina gero erdaraz mintzatzeko ohitura hartu zuten.\n00:13:41 Bost urte zituenetik beti artzain ibili da mendian. Herrian gutxitan ibili da. Jaietan lau bost dantzaldi eta besterik ez. Ongi jan du eta ardo gutxi edan du beti. Neskatoekin gutxi ibili da.\n00:11:41 Hogeitamar urte bete arte ezkontzeko denbora dago. Sanferminetan hiru egunez izan da aurten, oso ongi. Jende asko eta mozkorti asko ikusi ditu. Barraketan eta zezen plazan izan da, baina entzierroan ez du lasterka egin. Adin honetan ez du lehengo erresistenzia. Gutxi biziko dela uste du. Beste mundu bat dagoela erakutsi digute, baina ez dakigu hori egia edo gezurra den.\n00:06:58 Seme-alabek ez dakite euskara, ez die erakutsi. Orain hasi dira haur txikiak euskara ikasten Jaurrietako ikastolan, baina etxean hitz egiten ez badute ahazten dute eta ez dute ikasten.\n00:04:03 Orain hobe litzateke sanferminetan Iruñean egotea neskatoekin. Artzain-lana. Bost urte zituenetik artzain ibili da. Orain inork ere ez du artzain joan nahi eta dauden guztiak zaharrak dira. Larogei urte ditu.


Amaia Sarrionandia: "Preso gaixoak kalean ikusten ditudan egunean, orduan pentsatuko dut etorkizuna positiboa izan daitekeela" | Euskal Herria Bildu Zornotza\nAmaia Sarrionandia: “Preso gaixoak kalean ikusten ditudan egunean, orduan pentsatuko dut etorkizuna positiboa izan daitekeela”\nAmaia Sarrionandia zornotzarra Sebas Lasa presoaren bikotea da eta hiru urteko semea dute: Amets. Dispertsioaren ondorioz, azken 20 urteotan ia hamabostean behin izan da errepidean Amaia, eta bi istripu izan ditu kartzelara bidean. Urte hauetan elkarrekin egin duten ibilbidea ez da batere samurra izan. Espetxe aldaketarekin borroka berri bat, paketea sartzeko, bisita egiteko…\n1.- 20 urte pasa dira Sebas atxilotu eta espetxeratu zutela, eta beste horrenbeste zuen harremanari hasiera eman zeniotela. Estatuaren logikari begiratuta dispertsioak, besteak beste, preso politikoek propio dituzten jarrerak desaktibatzeko eta “etorkizunean” haiek birgizarteratzeko helburua omen du. Dispertsioak, logika horren helburuak bete dituela esango zenuke?\nNire iritziz, argi dago ez direla helburuak bete. Dispertsioa kolektiboa apurtzeko sortu zen eta ez dute lortu. Nahiz eta kolektiboak gora beherak izan, edozein mugimenduk bezala, ez da apurtzea lortu.\nBestalde, birgizarteratzea esaten denean, nire ustez, preso politikoek ez dute horren beharrik, gizarteratuta daude, gizartea gertu daukate eta.\n2.- Azken urteotan EPPKak, euskal gizarteak eta eragile ezberdinek egindako ahaleginek, non kokatzen dute presoen afera?\nNire uste pertsonalean, presoen afera ahaztuta egon da eta gaur egun, gaiari heltzeko saiakerak egiten ari dira eta espero dut onerako izatea.\nHorrez gain, kolektiboa bera guztiz kontuan hartu barik zenbait erabaki hartu direla uste dut, eta horrek,maila pertsonalean, senide eta militante garen heinean, min handia ematen du. Esaterako, preso gaixoen kontua, konponbide baten alde hartutako erabakiek ez dituzte gutxiengo baldintzak ziurtatu.\n3.- Gurasotasuna albiste ederra izanik bestelako ardurak eta beldurrak eragiten ditu, are gehiago zuen egoeran. Nola eragin dizue bada, Ametsen jaiotzak eta azken urteetan berarekin egindako bizi ibilbideak?\nPolita da, baina beldurra ere badago. Amatasuna egoera honetan ondo hartutako erabakia da, ume horren bizitzaz eta etorkizunaz asko hausnartzen da, eta aurreprestakuntza bat dago.\nBehin umea jaiotakoan, guztia aldatzen da. Bisitetara joaterakoan adibidez, gidatzeko modua ere aldatu egiten da, nire ustez. Ez zoaz bakarrik, umea eramaten duzu atzean.\nBaita barrukoarentzat ere, lehen bidaiarengatik kezkatuta bazegoen, orain are gehiago, seme alaba ere bidean dagoelako.\n4.- Dispertsio politikak eragin dizuen egoera zein den kontutan hartuta, Ametsen emozioak, beldurrak edo haserreak inguruan dituen beste umeek dituztenekin alderatu daitezke? Eta beste gurasoek eta umeek (eskolan, kalean, familian…) Ametsekiko duten jarrera?\nNik maila horretan ez dut desberdintasunik ikusi, eta beti nahi izan dut hori. Aita kartzelan egoteagatik, desberdina ez izatea. Eta nire ustez lortu dugu, bai familiak, bai ikastolak, baita inguruak ere. Bat gehiago da.\nAre gehiago, Sebas ez da aipatzen, behar ez denean, beste baten aita aipatzen ez den bezala. Normaltasunez eramaten da. Egia da baina, Ametsek orain 3 urterekin izan du beharrizana adierazteko aita ere baduela, nahiz eta urruti egon.\n5.- “Motxiladun umeak” dituzten beste gurasoekin harremanak dituzue? Kasuistika berdina izanik, egoerak, umeen jarrerak edota ingurukoenak berdinak dira?\nNire ustez, denek dituzte antzeko kezkak, zer den kartzela, zergatik dagoen aita han, noiz etorriko den,…\nUme guztien motxila antzekoa dela esango nuke, baina egia da espetxeak berak ere markatzen duela, bidaiak bakarrik egitea edo kolektiboan egitea, beste ume batzuk doazenean, ez da gauza bera.\n6.- Amatasuna, lana, harremanak… Amaiaren bizitzak zer du gozoz eta zer gaziz?\nNik nire atxiloketarekin lotuko nuke hau, klik bat bezalakoa izan zen. Izan ere, nire ustez, herri honen borrokak edota egoerak gauza asko kendu dizkit eta kenduko dizkit, baina nire esku dauden zenbait gauza ez dizkiot utziko kentzen: 20 urte hauetan ezagututako jendea, egindako harreman estuak, guzti horrek ematen dizun gozotasuna, eta abar.\nGazi gozoa da. Dena da gazia, ezagututako jendea bidean gelditu da, bidaiak, jazarpena, jarraipena, baina gozoa ere bada, umea, lagunak, elkartasuna…Hau guztia txarra balitz ez ginateke 20 urtez horrela egongo, kartzelan dagoena ere gozoa baita norberarentzat.\n7.- Dispertsio politikaren ondorioz bi auto istripu izan dituzu. Beste senideren bat ere zurekin zen? Zein puntura arte ekidin daitezke horrelako ezbeharrak?\nLehenengoa hasieran izan zen, Sebas Albaceten zegoen eta Arrigorriagan izan zen, eta ahizpa eta koinatuarekin nindoan. Gainera, Ertzaina etortzerakoan laugarren baten bila hasi ziren eta egoera oso desatsegina izan zen. Bigarrena, furgonetan izan zen, eta senide askorekin nindoan. Gidarari esker bizirik atera ginen, basurdeak ez bezala.\nKolektiboan bidaiatzea da ekiditeko modua, eta jendea ez da horretaz ohartzen. Askotan espetxe berean kotxe asko pilatzen dira, Euskal Herritik joandakoak, eta jendea ez da ohartzen elkarrekin joanda, istripuak izateko aukera gutxitu ahal dela.\n8.- Azken urte luze hauetan preso politikoen senideekin mintzatzerakoan, Mirentxinen lana goraipatu eta ordainezina dela adierazi dute…\nBai, behar den lekuetara joateko prest daude beti, nik txapela jarriko nieke. Jende izugarria da eta asko aguantatzen dute, bidaiak eurentzako ere gogorrak dira eta.\n9.- Antonio Gramscik zioen “arrazoiaren ezkortasunarekin pentsatu eta borondatearen baikortasunarekin jokatu” behar dela. Etorkizuna era positiboan ikusteko motiboak daudela esango zenuke? Eta Sebasen egoera konkretuari begira?\nPreso gaixoak kalean ikusten ditudan egunean, orduan pentsatuko dut etorkizuna positiboa izan daitekeela. Non daude pausuak? Noraino izan behar da alde bakarreko prozesua? Badira zenbait urte borroka armatu gabe, eta nire ustez ez dugu ezer lortu. Badaude 40 urteko kondena duten presoak, baita 70 urtetik gorak presoak ere.\nSebasen egoera konkretuari begira, etorkizuna positiboagoa da. Arlo pertsonalean ona, baina gazi gozoetako bat da. Gozoa da Sebas laster kalean egongo delako, baina beste buruko min batzuk sortuko dira. Gainera, gozotasun hori adieraztean mugatuta sentitzen zara, ingurukoek momentuz ez dutelako hori biziko, beste batzuk kartzelan jarraitzen dutelako.\n10.- Urtarrilaren 13ko ekimena… beste ekimen bat edo zerbait garrantzitsuagoaren abiapuntutzat ikusten duzu?\nZifra dantza bat dela uste dut, izan ere, orain hiru urte itzela izan zen, jendetsuenetarikoa, baina ez da aldaketarik egon. Horrek ez du esan nahi egin behar ez denik, eta jendea joan behar ez denik. Beharrezkoa da kalera ateratzea, baina nire ustez urtarrilekoa ez da kapitalizatzen.